ທ່ານ​ນາງ Michelle Bachelet ຊະນະ ​​ການ​ເລືອກຕັ້ງ ປະທານາທິບໍດີ ​ຊີເລ (ວີດີໂອ)
ທ່ານ​ນາງ Bachelet ໄວ 62 ປີ ຈະໄດ້ກັບມາເປັນຜູ້ນໍາ ຊີເລ ອີກສະໄໝນຶ່ງ ຫລັງຈາກໄດ້​ຮັບໄຊຊະນະ ຢ່າງຖ້ວມລົ້ນ ໃນການປ່ອນບັດຮອບສອງ ໃນວັນອາທິດວານນີ້.
ຊາວຊິເລ ໄດ້ມອບຕໍາແໜ່ງຜູ້ນໍາປະເທດ ອີກ 4 ປີ ໃຫ້ແກ່ ອະດີດປະທານາທິບໍດີ ຫົວສັງຄົມນິຍົມປານກາງ ທ່ານນາງ Michelle Bachelet ດ້ວຍໄຊຊະນະຢ່າງຖ້ວມລົ້ນ ໃນການ ເລືອກຕັ້ງຮອບສຸດທ້າຍ ທ່ານນາງ Everlyn Matthei ຄູ່ແຂ່ງທີ່ນິຍົມຂວາກາງ ໄດ້ປະ ກາດ ຍອມຮັບເອົາຄວາມປາໄຊ ຫລັງຈາກຜົນການເລືອກຕັ້ງ ໃນວັນອາທິດວານນີ້ ສະແດງໃຫ້ເຫັນວ່າທ່ານນາງ Bachelet ໄດ້ຮັບ 62 ເປີເຊັນຂອງຄະແນນສຽງທັງໝົດ ໃນຂະນະທີ່ທ່ານ ນາງ Matthei ໄດ້ຮັບ 38 ເປີເຊັນ ໃນການລົງຄະແນນສຽງຮອບທໍາອິດໃນເດືອນແລ້ວນີ້ ທ່ານນາງ Michelle ຊຶ່ງເປັນນາຍ ໝໍຝ່າຍປົວເດັກນ້ອຍ ໄວ 62 ປີ ກໍໄດ້ຮັບ ຄະແນນສຽງ ຫລາຍເກືອບສອງເທົ່າຂອງທ່ານ ນາງ Matthei ໄວ 60 ປີ ທີ່ເປັນນັກເສດຖະສາດ ແລະອະດີດລັດຖະມົນຕີແຮງງານ ແຕ່ວ່າ ທ່ານນາງ Bachelet ໄດ້ຄະແນນໜ້ອຍກວ່າ 50 ເປີເຊັນ ຈຶ່ງບັງຄັບໃຫ້ມີການປ່ອນ ບັດ ຮອບສຸດທ້າຍນີ້ ທ່ານນາງ Bachelet ໄດ້ໃຫ້ຄໍາໜັ້ນສັນຍາທີ່ຈະຂື້ນພາສີພວກບໍລິສັດ ໃຫຍ່ໆ ເພື່ອນໍາໄປ ໃຊ້ຈ່າຍໃນການປະຕິຮູບການສຶກສາໃນຂອບເຂດກ້ວາງຂວາງ ລົບລ້າງລັດຖະທໍາມະນູນ ຈາກສະໄໝຜະເດັດການ ແລະອອກກົດໝາຍອະນຸຍາດໃຫ້ແທ້ງລູກ ພາຍໃຕ້ບາງກໍລະນີ ທ່ານນາງ Bachelet ຈະເຂົ້າຮັບຕໍາແໜ່ງໃນເດືອນມີນາ ຕໍ່ຈາກ ປະທານາທິບໍດີ Sebastian Pinera ຫົວນິຍົມແນວທາງເດີມ ທີ່ກໍາລັງຈະພົ້ນຕໍາແໜ່ງນັ້ນ